b'\n_START_ARTICLE_\nKabinda (provincija)\n_START_SECTION_\nBakong\xc5\xb3 valstyb\xc4\x97s\n_START_PARAGRAPH_\nIki XVIII a. region\xc4\x85 kontroliavo vietin\xc4\x97 Kongo imperija, valdoma valdovo manikongo, ir v\xc4\x97liau nuo jos atsiskyrusios smulkios valstyb\xc4\x97s Ngojas, Loangas, Kakongas._NEWLINE_Portugal\xc5\xb3 tyrin\xc4\x97tojai, misionieriai ir prekybininkai \xc4\xaf Kongo \xc5\xbeiotis atvyko XV a. viduryje, sudar\xc4\x99 sutart\xc4\xaf su Kongo karaliumi manikongu. \xc4\x8cia jie \xc4\xafk\xc5\xabr\xc4\x97 Kabindos gyvenviet\xc4\x99, kuri ilgainiui tapo verg\xc5\xb3 prekybos centru. Nuo ma\xc5\xbedaug to laiko Kongo imperijos paj\xc5\xabrio teritorijos tapo vis stipresn\xc4\x97s, kas leido joms \xc4\xafgyti nepriklausomyb\xc4\x99 nuo imperijos ir perimti pelningos verg\xc5\xb3 prekybos su portugalais kontrol\xc4\x99._NEWLINE_Laikui b\xc4\x97gant Kabindoje atsirado portugal\xc5\xb3, oland\xc5\xb3 ir angl\xc5\xb3 prekybos postai, medkir\xc4\x8di\xc5\xb3 stovyklos ir nedidel\xc4\x97s palmi\xc5\xb3 aliejaus apdirbimo gamykl\xc4\x97l\xc4\x97s. Ta\xc4\x8diau skirtingai nei pie\xc4\x8diau buvusios Portugalijos kolonijos Luanda ir Bengela, Kabindos kolonija negal\xc4\x97jo pl\xc4\x97sti savo teritorijos giliau \xc4\xaf \xc5\xbeemyn\xc4\x85 d\xc4\x97l ypa\xc4\x8d stipraus vietini\xc5\xb3 gyventoj\xc5\xb3 pasiprie\xc5\xa1inimo. Paskutinis \xc5\xbeymus pasiprie\xc5\xa1inimas buvo 1783\xc2\xa0m., kuomet Ngojas ir Kakongas susivienijo bendroje kovoje prie\xc5\xa1 portugalus.\n_START_SECTION_\nPortugalijos Kongas\n_START_PARAGRAPH_\n1885\xc2\xa0m. Simulambuko sutartimi trij\xc5\xb3 vietos karalys\xc4\x8di\xc5\xb3 valdovai papra\xc5\xa1\xc4\x97 Portugalijos protekcijos, tapdami Portugalijos protektoratais, bendrai vadinamais Portugalijos Kongu. Tokiu b\xc5\xabdu Kabindos teritorija susik\xc5\xabr\xc4\x97 i\xc5\xa1 trij\xc5\xb3 atskir\xc5\xb3 valstybi\xc5\xb3. Sutartimi buvo patvirtintas teritorijos integralumas ir vietos kunigaik\xc5\xa1\xc4\x8di\xc5\xb3 savivalda._NEWLINE_I\xc5\xa1 prad\xc5\xbei\xc5\xb3 Portugalijos Kongo teritorija pietuose ribojosi su Portugalijos Vakar\xc5\xb3 Afrika (t. y. dabartin\xc4\x97s Angolos pagrindine dalimi), ta\xc4\x8diau tais pa\xc4\x8diais metais Berlyno konferencijos metu buvo nutarta dal\xc4\xaf protektorato teritorijos (senosios Sojo karalyst\xc4\x97s \xc5\xbeemes) atiduoti Belgijos Kongui, taip atskiriant Portugalijos Kong\xc4\x85 nuo Vakar\xc5\xb3 Afrikos._NEWLINE_Per Portugalijos valdym\xc4\x85 Kabinda vyst\xc4\x97 mi\xc5\xa1kininkyst\xc4\x99, \xc5\xbeem\xc4\x97s \xc5\xabk\xc4\xaf, o 1967\xc2\xa0m. buvo atrasti naftos telkiniai. Tokiu b\xc5\xabdu svarbiausi Kabindos eksporto produktai buvo mediena, kakava, nafta.\n_START_SECTION_\nPo Angolos nepriklausomyb\xc4\x97s nuo Portugalijos\n_START_PARAGRAPH_\n1974\xc2\xa0m. kari\xc5\xb3j\xc5\xb3 karinis perversmas pakeit\xc4\x97 re\xc5\xbeim\xc4\x85 Portugalijoje ir suteik\xc4\x97 nepriklausomyb\xc4\x99 Portugalijos u\xc5\xbej\xc5\xabrio provincijoms Afrikoje, daugelis portugal\xc5\xb3 kolonist\xc5\xb3 pasitrauk\xc4\x97 i\xc5\xa1 Kabindos. 1975\xc2\xa0m. Alvoro sutartimi Kabinda buvo sujungta su Angola, ta\xc4\x8diau Kabindos politin\xc4\x97s organizacijos \xc5\xa1iai sutar\xc4\x8diai nepritar\xc4\x97. Anot j\xc5\xb3, Simulambuko sutartimi Kabinda tapo atskiru Portugalijos protektoratu, d\xc4\x97l to daug Kabindos nepriklausomyb\xc4\x99 remian\xc4\x8di\xc5\xb3 grupi\xc5\xb3 laiko Kabindos prijungim\xc4\x85 prie Angolos neteis\xc4\x97tu._NEWLINE_2002\xc2\xa0m. pasibaigus Angolos pilietiniam karui kovos Kabindoje tebesit\xc4\x99sia nepriklausomyb\xc4\x97s siekian\xc4\x8dios grup\xc4\x97s paskelb\xc4\x97 Kabindos Respublik\xc4\x85 su vyriausybe Pary\xc5\xbeiuje.\n_START_SECTION_\nGeografija\n_START_PARAGRAPH_\nNuo likusios \xc5\xa1alies dalies provincij\xc4\x85 skiria 60\xc2\xa0km plo\xc4\x8dio Kongo Demokratin\xc4\x97s Respublikos ruo\xc5\xbeas palei Kongo up\xc4\x99, kuris yra vienintelis Kongo Demokratin\xc4\x97s Respublikos pri\xc4\x97jimas prie j\xc5\xabros. Kabinda ribojasi su Kongo Respublika \xc5\xa1iaur\xc4\x97je ir \xc5\xa1iaur\xc4\x97s rytuose bei su Kongo Demokratine Respublika rytuose ir pietuose. Kabindos sienos istori\xc5\xa1kai remiasi buvusi\xc5\xb3 bakong\xc5\xb3 karalys\xc4\x8di\xc5\xb3 Ngojo, Kakongo ir Loango ribomis ir buvo nustatytos 1885\xc2\xa0m. Kongo konferencijoje Berlyne._NEWLINE_Did\xc5\xbeiausias miestas ir uostas yra provincijos centras yra Kabindos miestas.\n_START_SECTION_\nEkonomika\n_START_PARAGRAPH_\n\xc5\xbdem\xc4\x97s \xc5\xabkio eksporto pagrind\xc4\x85 kava, kakava ir palmi\xc5\xb3 aliejus. Kadangi Kabindos provincijoje daug tropini\xc5\xb3 mi\xc5\xa1k\xc5\xb3, tod\xc4\x97l provincijoje gaminamas kietmedis ir gumos \xc5\xbealiava. Geriausiai \xc5\xbeinomas provincijos produktas yra nafta, tod\xc4\x97l kartais Kabinda dar vadinama \xe2\x80\x9eAfrikos Kuveitu\xe2\x80\x9c. Provincijos naftos gavyba i\xc5\xa1 jos telkini\xc5\xb3 vandenyne prie jos krant\xc5\xb3 jau dabar sudaro daugiau nei pus\xc4\x99 visos Angolos naftos gavybos kiekio. Nafta palei Kabindos pakrant\xc4\x99 buvo prad\xc4\x97ta i\xc5\xa1gauti dar Portugalijos valdymo laikais, apie 1968 metus. \xc5\xa0iuo metu per par\xc4\x85 i\xc5\xa1gaunama 700 000 ton\xc5\xb3 naftos.\n_START_SECTION_\nGyventojai\n_START_PARAGRAPH_\nGyventojai daugiausia bantai bakongai. Apie 1/3 Kabindos gyventoj\xc5\xb3 yra pab\xc4\x97g\xc4\x97liai Kongo Demokratin\xc4\x97je Respublikoje.'